***Zjavenie Jánovo 18,4 „A počul som iný hlas volať z neba: „Vyjdi z neho, ľud môj, aby ste nemali účasť na jeho hriechoch a nedostalo sa vám z jeho rán.“***

Odpoveď na otázku: Prečo je toľko cirkví?, čerpáme zo štyroch konkrétnych období cirkevných dejín a z  Biblie, konkrétne z biblického proroctva v Zjavení 6.

1. **obdobie (cca do roku 100 n. l.):**

Zj 6,1-2 hovorí o prvej pečati - bielom koni a jazdcovi s lukom. Biela farba predstavuje horlivú a čistú cirkev v prvom storočí. Rýdze evanjelium sa šírilo do celého sveta a cirkev rástla. Učeníci počúvali Boha a nie ľudí. (Sk 5,19)

1. **obdobie (cca 100 n. l. až 323 n. l.):**

Zj 6,3-4 spomína druhú pečať - ohnivočerveného koňa a jazdca s veľkým mečom, ktorý odníma mier zo zeme. Červená farba znázorňuje prenasledovanú cirkev. V tomto období prežívala cirkev ťažké časy, napriek tomu rástla.

1. **obdobie (cca 323 n. l. až 538 n. l.):**

Zj 6,5–6 otvára tretiu pečať – čierneho koňa s jazdcom, ktorý má váhy. Čierna farba je protikladom bielej. V cirkvi nasledovalo obdobie temna, kompromisov a prevládajúceho vplyvu pohanstva, ako predpovedal Pavol. (Sk 20, 29-30) Toto obdobie je symbolizované malým rohom. (Dan 8,12) Pohľad na túto scénu naplnil Daniela hrôzou. (Dan 7,15) Spasenie skrze vieru v Krista bolo nahradené požiadavkami cirkvi. Prostredníkom medzi ľuďmi a Bohom sa stali kňazi. Vlastniť Bibliu v tom čase bolo nezákonné. Živý vzťah s Bohom bol nahradený uctievaním svätých, obrazov, sôch a ostatkov mŕtvych.

1. **obdobie (cca 538 n. l. až do obdobia reformácie):**

Zj 6,7-8 odhaľuje štvrtú pečať - mŕtvolne bledého koňa, ktorého jazdec sa volá Smrť. Smrť sa šíri mečom, hladom, morom a divokými šelmami. Mŕtvolne bledá farba predstavuje obdobie mŕtvej viery. Cirkev zjednotená so štátom vládne politicky, vojensky aj duchovne prostredníctvom rímskych biskupov a kňazov. Ľudia nemajú prístup k Biblii, vlastniť Bibliu je zakázané pod trestom smrti. V  tomto období sú zavedené odpustky, z ktorých sa okrem iného uhrádzajú križiacke vojny. Do cirkvi sa dostáva učenie o očistci.

Reformácia znamenala postupný návrat k biblickým pravdám. Valdenskí (1200 n. l.) – objavili Bibliu, začali ju šíriť. Majster Ján Hus (1400 n. l.) hlásal, že je dôležitejšie počúvať Boha ako cirkev. Martin Luther prišiel s tým, že spasenie je z milosti skrze vieru v Ježiša Krista (pozri luterská cirkev). Ján Kalvín veril, že potrebujeme nielen prijať milosť a odpustenie, ale rast v Kristovi (pozri presbyteriánska cirkev). Kresťania v severnej Európe objavili krst ponorením na základe osobného rozhodnutia (pozri anabaptisti, baptisti). John Wesley učil, že spasenie sa týka každodenného praktického života (pozri metodisti).

Reformátor John Robinson povedal: *„Nemôžem ani vysloviť, aký smútok pociťujem nad reformovanými cirkvami. Nie sú schopné pokročiť ďalej ako iniciátori ich reformácie. Luteráni nie sú schopní pokročiť za to, čo bolo zjavené Lutherovi... a kalvinisti úporne lipnú na tom, při čom ich zanechal ten veľký Boží muž... a napriek tomu, že títo reformátori boli vo svojej dobe planúcimi a jasnými svetlami, napriek tomu všetky Božie rady nechápali. Ale keby žili dnes, boli by práve tak ochotní prijímať ďalšie svetlo, ako boli ochotní vtedy prijímať, čo im bolo zjavené.“* Ježiš nás pozýva k tomu, aby sme Ho stále poznávali. Denným štúdiom Jeho Slova a modlitbou nás povedie k novým pravdám. Ježiš je tou Pravdou a jedine On nám ju dá spoznať.